b'\n_START_ARTICLE_\nAll I Really Want to Do\n_START_SECTION_\nBob Dylanin versio\n_START_PARAGRAPH_\n\xe2\x80\x9dAll I Really Want to Do\xe2\x80\x9d oli Bob Dylanin ensimm\xc3\xa4isten joukossa \xc3\xa4\xc3\xa4nitt\xc3\xa4mi\xc3\xa4 kappaleita sen j\xc3\xa4lkeen, kun h\xc3\xa4n oli irtautunut lauluissaan ajankohtaisista aiheista. \xe2\x80\x9dAll I Really Want to Do\xe2\x80\x9d oli pohjimmiltaan romanttinen rakkauslaulu, jonka sanoituksessa mies yritt\xc3\xa4\xc3\xa4 saada tyt\xc3\xb6n vakuuttuneeksi aikomuksistaan. Mies luettelee asioita, joita ei tyt\xc3\xb6lle tekisi, joten t\xc3\xa4m\xc3\xa4 alkaa ep\xc3\xa4ill\xc3\xa4, ett\xc3\xa4 mies haluaa vied\xc3\xa4 yst\xc3\xa4vyyssuhteen uudelle tasolle. Lopuksi mies kuitenkin toteaa haluavansa olla t\xc3\xa4m\xc3\xa4n yst\xc3\xa4v\xc3\xa4. Sanoituksen innoittajaksi on ep\xc3\xa4ilty Dylanin tytt\xc3\xb6yst\xc3\xa4v\xc3\xa4\xc3\xa4 Suze Rotoloa, jonka kanssa h\xc3\xa4n seurusteli vuosina 1961\xe2\x80\x9364._NEWLINE_\xc2\xbbI ain\xe2\x80\x99t lookin\xe2\x80\x99 to compete with you_NEWLINE_Beat or cheat or mistreat you_NEWLINE_Simplify you, classify you_NEWLINE_Deny, defy or crucify you_NEWLINE_All I really want to do_NEWLINE_Is, baby, be friends with you.\xc2\xbb _NEWLINE_(Kappaleen ensimm\xc3\xa4inen s\xc3\xa4keist\xc3\xb6)_NEWLINE_Kertos\xc3\xa4e, jossa Dylan laulaa hyvin korkealta, sai vaikutteita Hank Williamsilta sek\xc3\xa4 Ramblin\xe2\x80\x99 Jack Elliottilta._NEWLINE_\xe2\x80\x9dAll I Really Want to Do\xe2\x80\x9d \xc3\xa4\xc3\xa4nitettiin 9. kes\xc3\xa4kuuta 1964, ja julkaistiin Dylanin nelj\xc3\xa4nnen albumin Another Side of Bob Dylan avausraitana 8. elokuuta 1964. 24. hein\xc3\xa4kuuta 1965 Dylan esitti kappaleen Newportin folk-festivaaleilla. Seuraavana p\xc3\xa4iv\xc3\xa4n\xc3\xa4 h\xc3\xa4n esitti sen s\xc3\xa4hk\xc3\xb6istetyn yhtyeen kanssa, mist\xc3\xa4 yleis\xc3\xb6 ei pit\xc3\xa4nyt, vaan buuasi Dylanille l\xc3\xa4pi t\xc3\xa4m\xc3\xa4n esiintymisen.\n_START_SECTION_\nJulkaisu ja vastaanotto\n_START_PARAGRAPH_\nSek\xc3\xa4 yhtye ett\xc3\xa4 manageri Jim Dickson ovat sanoutuneet irti kaikesta singlen julkaisuun liittyv\xc3\xa4st\xc3\xa4 toiminnasta, sill\xc3\xa4 kyseess\xc3\xa4 oli levy-yhti\xc3\xb6 Columbia Recordsin hy\xc3\xb6kk\xc3\xa4ys Imperial Recordsia kohtaan, joka oli julkaisemassa singlen\xc3\xa4 Cherin version samasta kappaleesta. Columbia ei halunnut seurata tilannetta sivusta. \xe2\x80\x9dAll I Really Want to Do\xe2\x80\x9d ilmestyi 14. kes\xc3\xa4kuuta, mutta sen menestys osoittautui heikohkoksi, eik\xc3\xa4 se noussut Billboard Hot 100 -listan sijaa 40 korkeammalle. Niinp\xc3\xa4 kesken kaiken A-puoleksi vaihdettiin alun perin B-puolella ollut \xe2\x80\x9dI\xe2\x80\x99ll Feel a Whole Lot Better\xe2\x80\x9d, joka ei kuitenkaan ylt\xc3\xa4nyt kuin sijalle 103._NEWLINE_Yhdysvaltain ulkopuolella singlen julkaisi Columbian sijaan CBS Records. Britanniassa \xe2\x80\x9dAll I Really Want to Do\xe2\x80\x9d oli suuri hitti sen noustessa sijalle nelj\xc3\xa4. Se s\xc3\xa4ilyi listalla kymmenen viikkoa. Irlannissa kappale ylsi kahdeksanneksi ja L\xc3\xa4nsi-Saksassa 27:nneksi._NEWLINE_Viikkoa singlen julkaisun j\xc3\xa4lkeen, 21. hein\xc3\xa4kuuta, ilmestyi yhtyeen ensimm\xc3\xa4inen albumi, Mr. Tambourine Man. \xe2\x80\x9dAll I Really Want to Do\xe2\x80\x9d oli sen seitem\xc3\xa4s raita. Albumiversio oli erilainen kuin singleversio ja se oli \xc3\xa4\xc3\xa4nitetty maaliskuussa 1965.\n_START_SECTION_\nMuita versioita\n_START_PARAGRAPH_\nThe Byrdsin lis\xc3\xa4ksi kappaleesta teki vuonna 1965 kaupallisesti suositun version my\xc3\xb6s Cher. H\xc3\xa4nen versionsa menestyi Yhdysvalloissa paremmin kuin Byrdsin vastaava, se p\xc3\xa4\xc3\xa4si Billboardin listalla sijalle 15. Britanniassa single ylsi yhdeks\xc3\xa4nneksi. Cherin version sovitus oli saanut vaikutteita Byrdsilta. My\xc3\xb6s The Hollies-, World Party- ja The Hooters -yhtyeet ovat levytt\xc3\xa4neet kappaleen.'